
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti, 16 noiembrie 2010              

Pl - x  580/2010                     


AVIZ
asupra propunerii legislative pentru instituirea impozitului anual asupra averii
În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru instituirea impozitului anual asupra averii, trimisă  cu adresa nr. Pl x 580 din 9 noiembrie 2010 şi înregistrată cu nr. 31/944 din 11 noiembrie 2010.

Conform dispoziţiilor art.75 alin.(1) din Constituţia României, republicată şi ale art. 92 alin. (9) pct.2 din Regulamentul Camerei Deputaţilor, republicat, Camera Deputaţilor este Cameră decizională. 
Senatul, în calitate de primă Cameră sesizată, a respins propunerea legislativă în şedinţa din 11 octombrie 2010.
Potrivit prevederilor art.61 din Regulamentul Camerei Deputaţilor, republicat, Comisia a dezbătut propunerea legislativă  în şedinţa din 16 noiembrie 2010.

Propunerea legislativă are ca obiect de reglementare instituirea impozitului anual asupra averii, respectiv pentru bunurile deţinute de persoanele fizice rezidente sau nerezidente, precum şi pentru veniturile realizate de persoanele fizice nerezidente, din România.
Membrii comisiei au examinat propunerea legislativă supusă avizării, expunerea de motive, avizul favorabil, cu observaţii şi propuneri, al Consiliului Legislativ nr.454 din 19 aprilie 2010, precum şi punctul de vedere al Guvernului, transmis cu adresa nr. 1582 din 21 iunie 2010, prin care nu se susţine adoptarea iniţiativei legislative.
În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă  a acestei iniţiative legislative, întrucât încalcă prin prevederile art. 13 alin. (1) din cuprinsul ei, art. 78 din Constituţia României, republicată, care prevăd intrarea în vigoare a legii la 3 zile de la publicarea în Monitorul Oficial al României sau la o dată ulterioară prevăzută în textul legii, deoarece legea produce efecte juridice numai după intrarea sa în vigoare, nu după publicarea în Monitorul Oficial
În raport de obiectul şi conţinutul reglementării,  propunerea legislativă  face parte din categoria legilor organice. 

